Suvestinė redakcija nuo 2024-06-01

Įsakymas paskelbtas: TAR 2018-01-19, i. k. 2018-00873


VALSTYBĖS  ĮMONĖS  REGISTRŲ  CENTRO
DIREKTORIUS

ĮSAKYMAS
DĖL GYVENAMOSIOS VIETOS DEKLARAVIMO TAISYKLIŲ PATVIRTINIMO

2018 m. sausio 15 d. Nr. v-24
Vilnius


Vadovaudamasis Lietuvos Respublikos gyvenamosios vietos deklaravimo įstatymo 11 straipsnio 4 punktu ir Lietuvos Respublikos Vyriausybės 1998 m. spalio 13 d. nutarimu Nr. 1232 „Dėl Lietuvos Respublikos gyvenamosios vietos deklaravimo įstatymo įgyvendinimo“:
. Tvirtinu Gyvenamosios vietos deklaravimo taisykles (pridedama).
. P r i p a ž į s t u  netekusiu galios valstybės įmonės Registrų centro direktoriaus 2015 m. gruodžio 30 d. įsakymą Nr. v-294 „Dėl Gyvenamosios vietos deklaravimo taisyklių patvirtinimo“.



L. e. direktoriaus pavaduotojo 
Juridinių asmenų registrui ir rinkodarai pareigas,
atliekanti direktoriaus funkcijas							Ieva Tarailienė


PATVIRTINTA
valstybės įmonės Registrų centro direktoriaus
2018 m. sausio 15 d. įsakymu Nr. v-24
(valstybės įmonės Registrų centro generalinio 
direktoriaus 2024 m. kovo 26 d. įsakymo 
Nr. VE-168 (1.3 E) redakcija)


GYVENAMOSIOS VIETOS DEKLARAVIMO 
TAISYKLĖS

 SKYRIUS


. Gyvenamosios vietos deklaravimo taisyklės (toliau – Taisyklės) reglamentuoja Lietuvos Respublikos gyventojų – Lietuvos Respublikos teritorijoje gyvenančių Lietuvos Respublikos piliečių, užsienio valstybių piliečių ir asmenų be pilietybės (toliau – asmuo) gyvenamosios vietos deklaravimo, išvykimo iš Lietuvos Respublikos deklaravimo, gyvenamosios vietos deklaracijos ir išvykimo iš Lietuvos Respublikos deklaracijos (toliau kartu – deklaracija) pildymo, pateikimo ir priėmimo, gyvenamosios vietos deklaravimo duomenų (toliau – deklaravimo duomenys) teikimo, taisymo, keitimo ir naikinimo, pažymos, patvirtinančios asmens deklaruotą gyvenamąją vietą, išdavimo, deklaravimo duomenų naudojimo, užsienio valstybėse gyvenančių asmenų išvykimo iš Lietuvos Respublikos deklaravimo Lietuvos Respublikos diplomatinėse atstovybėse ar konsulinėse įstaigose užsienio valstybėse (toliau – konsulinės įstaigos), deklaracijos pateikimo elektroniniu būdu, deklaracijų saugojimo tvarką.
. Gyvenamoji vieta deklaruojama, deklaravimo duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos civiliniu kodeksu, Lietuvos Respublikos gyvenamosios vietos deklaravimo įstatymu (toliau – Įstatymas), Lietuvos Respublikos vietos savivaldos įstatymu, Lietuvos Respublikos asmens duomenų teisinės apsaugos įstatymu, Lietuvos Respublikos gyventojų registro įstatymu, Lietuvos Respublikos įstatymu „Dėl užsieniečių teisinės padėties“, Lietuvos Respublikos tarptautinių operacijų, pratybų ir kitų karinio bendradarbiavimo renginių įstatymu, Lietuvos Respublikos viešojo administravimo įstatymu, Dalyvaujančių tarptautinėse operacijose, pratybose ir kituose renginiuose užsieniečių, taip pat išlaikytinių pažymėjimų išdavimo tvarkos aprašu, patvirtintu Lietuvos Respublikos vidaus reikalų ministro 2022 m. kovo 7 d. įsakymu Nr. 1V-161 „Dėl Dalyvaujančių tarptautinėse operacijose, pratybose ir kituose renginiuose užsieniečių, taip pat išlaikytinių pažymėjimų išdavimo tvarkos aprašo patvirtinimo“ (toliau – Statuso pažymėjimų išdavimo tvarkos aprašas) ir kitais teisės aktais, reglamentuojančiais gyvenamosios vietos deklaravimo tvarką ir deklaravimo duomenų tvarkymą. 
. Gyvenamąją vietą Lietuvos Respublikoje privalo deklaruoti Įstatymo 4 straipsnio 1 dalyje nurodyti asmenys. Išvykimą iš Lietuvos Respublikos privalo deklaruoti Įstatymo 4 straipsnio 5 dalyje nurodyti asmenys.
. Gyvenamosios vietos nedeklaruoja asmenys, nurodyti Įstatymo 5 straipsnyje.
. Nepilnamečio gyvenamąją vietą Taisyklių nustatyta tvarka deklaruoja Įstatymo 4 straipsnio 6 dalyje nurodyti subjektai.
. Asmenų, kuriems yra nustatyta globa ar rūpyba, gyvenamąją vietą deklaruoja Įstatymo 4 straipsnio 9 dalyje nurodyti subjektai.
. Asmenys gyvenamąją vietą ar išvykimą iš Lietuvos Respublikos deklaruoja šiose deklaravimo įstaigose:
. seniūnijose arba savivaldybės vykdomosios institucijos sprendimu seniūnijose ir kituose savivaldybės administracijos padaliniuose, o savivaldybėse, kuriose seniūnijos neįsteigtos, arba savivaldybių teritorijose, kurios nepriskirtos seniūnijoms, kituose savivaldybės administracijos padaliniuose Taisyklių II ir III skyriuje nustatyta tvarka;
. konsulinėse įstaigose Taisyklių V skyriuje nustatyta tvarka, jei užsienio valstybėse gyvenantys asmenys prieš išvykdami iš Lietuvos Respublikos išvykimo iš Lietuvos Respublikos deklaracijos nepateikė;
. Migracijos departamente prie Lietuvos Respublikos vidaus reikalų ministerijos (toliau – Migracijos departamentas) Taisyklių IV skyriuje nustatyta tvarka. 
. Taisyklių X skyriuje nustatyta tvarka elektroniniu būdu deklaracijas pateikti gali asmenys, kurie savo tapatybę gali patvirtinti administracinių ir viešųjų elektroninių paslaugų portale „Elektroniniai valdžios vartai“ (toliau – portalas „E. valdžios vartai“) ar valstybės įmonės Registrų centro (toliau – Registrų centras) savitarnoje nurodytais būdais. Jei teikiant deklaraciją reikalingas patalpos ar pastato (toliau – patalpa) savininko (bendraturčio) sutikimas, jis taip pat turi turėti galimybę elektroniniu būdu patvirtinti savo tapatybę ir sutikimą.
. Deklaravimo įstaigos Taisyklių 68 punkte nurodytus deklaravimo duomenis teikia Lietuvos Respublikos gyventojų registrui Taisyklių VI skyriuje bei kitų teisės aktų, reglamentuojančių asmens duomenų teikimą Gyventojų registrui ir jų atnaujinimą, nustatyta tvarka. Šie duomenys įrašomi į Gyventojų registrą. 
. Kai Taisyklių prieduose nustatytų formų dokumentai rengiami (formuojami) ir Taisyklių nustatyta tvarka pildomi elektroniniu būdu, naudojamos Metrikacijos ir gyvenamosios vietos deklaravimo informacinės sistemos (toliau – MGVDIS) programinės priemonės. Taisyklių 7.1 ir 7.3 papunkčiuose nurodytų deklaravimo įstaigų valstybės tarnautojai ar darbuotojai, dirbantys pagal darbo sutartį, duomenis apie asmens nekilnojamąjį turtą (adresą, unikalų numerį, bendraturčius) tikrina Nekilnojamojo turto registre.  
. Asmens duomenys gyvenamosios vietos deklaravimo tikslu tvarkomi vykdant teisinę prievolę (Reglamento (ES) 2016/679 6 straipsnio 1 dalies c punktas), kuri nustatyta Įstatyme. 

 SKYRIUS


. Asmenys, privalantys deklaruoti gyvenamąją vietą, ją deklaruoja per Įstatymo 4 straipsnio 14 dalyje nurodytą terminą.
. Gyvenamąją vietą ar išvykimą iš Lietuvos Respublikos per dieną galima deklaruoti tik vieną kartą. 
. Gyvenamosios vietos iš naujo deklaruoti nereikia asmenims, nurodytiems Įstatymo 4 straipsnio 10 ir 12 dalyse. Įstatymo 4 straipsnio 10 dalyje nurodyti asmenys privalo deklaruoti naują gyvenamąją vietą Įstatymo 4 straipsnio 11 dalyje nurodytais atvejais.
. Deklaraciją deklaravimo įstaigai pateikia: 
. asmuo, deklaruojantis savo gyvenamąją vietą ar išvykimą iš Lietuvos Respublikos;
. nepilnamečių tėvai (įtėviai) ar vienas iš jų, o jeigu nepilnamečio tėvai (įtėviai) išsituokę – tas iš tėvų (įtėvių), su kuriuo yra nustatyta nepilnamečio gyvenamoji vieta (tėvų (įtėvių) susitarimu arba teismo sprendimu), arba globėjas (rūpintojas) ar kitas teisėtas atstovas;
. nepilnamečiai, įgiję visišką civilinį veiksnumą;
. nepilnamečiai, kuriems sukako 16 metų, jeigu negyvena kartu su tėvais (įtėviais), globėjais (rūpintojais) ar kitais teisėtais atstovais ir pastarieji jų gyvenamosios vietos nedeklaravo;
. užsienio valstybių piliečiai ar asmenys be pilietybės (toliau – užsieniečiai), kuriems patvirtinta ar suteikta teisė gyventi Lietuvos Respublikoje;
. asmenų, kuriems nustatyta globa (rūpyba), globėjas (rūpintojas), socialinių paslaugų ar sveikatos priežiūros įstaigos, kuriai pavesta eiti globėjo (rūpintojo) pareigas (toliau – socialinės globos ar sveikatos priežiūros įstaiga), administracijos atstovas;
. laisvės atėmimo vietų įstaigos administracija paštu, kai deklaraciją užpildo asmuo, laikomas laisvės atėmimo vietų įstaigoje. Jeigu šis asmuo nėra patalpos, kurioje deklaruoja gyvenamąją vietą, savininkas (bendraturtis), kartu su deklaracija turi būti pateikiami Taisyklių 16.8 ar 16.9 papunktyje nurodyti dokumentai arba teisės aktų, reglamentuojančių dokumentų kopijų tvirtinimą, nustatyta tvarka patvirtinti jų nuorašai (kopijos).
. Asmuo, deklaruojantis gyvenamąją vietą ar išvykimą iš Lietuvos Respublikos, deklaravimo įstaigai pateikia:
. atitinkamą nustatytos formos užpildytą deklaraciją (Taisyklių 1 ar 2 priedas);
. Lietuvos Respublikos pasą arba asmens tapatybės kortelę, kai gyvenamąją vietą deklaruoja Lietuvos Respublikos pilietis;
. teisę laikinai ar nuolat gyventi Lietuvos Respublikoje patvirtinantį pažymėjimą, kai gyvenamąją vietą deklaruoja Europos Sąjungos ar Europos laisvosios prekybos asociacijos valstybės narės pilietis, Įstatymo „Dėl užsieniečių teisinės padėties“ nustatyta tvarka įgijęs teisę laikinai ar nuolat gyventi Lietuvos Respublikoje;
. leidimą laikinai gyventi Lietuvos Respublikoje, Lietuvos Respublikos ilgalaikio gyventojo leidimą gyventi Europos Sąjungoje, Sąjungos piliečio šeimos nario leidimo laikinai gyventi šalyje kortelę (Leidimo gyventi šalyje kortelę) ar Sąjungos piliečio šeimos nario leidimo gyventi šalyje kortelę (Leidimo nuolat gyventi šalyje kortelę), kai gyvenamąją vietą deklaruoja užsienio valstybės, kuri nėra Europos Sąjungos ar Europos laisvosios prekybos asociacijos valstybė narė, pilietis ar asmuo be pilietybės;
. dalyvaujančių tarptautinėse operacijose, pratybose ir kituose renginiuose užsieniečių, taip pat išlaikytinių pažymėjimą (toliau – Statuso pažymėjimas), kai gyvenamąją vietą deklaruoja užsienietis, nurodytas Tarptautinių operacijų, pratybų ir kitų karinio bendradarbiavimo renginių įstatymo 12 straipsnio 1 dalyje;
. gimimo liudijimą ar gimimo akto įrašą liudijantį išrašą, kai deklaruojama nepilnamečio Lietuvos Respublikos piliečio gyvenamoji vieta. Vieną iš dokumentų, nurodytų šių Taisyklių 
16.3–16.5 papunkčiuose, kai deklaruojama nepilnamečio užsieniečio gyvenamoji vieta. Asmens tapatybę patvirtinantį dokumentą privalo pateikti ir tas iš tėvų (įtėvių), globėjų (rūpintojų), kuris teikia nepilnamečio deklaraciją. Jei nepilnamečio gyvenamąją vietą ar išvykimą iš Lietuvos Respublikos deklaruoja vienas iš išsituokusių vaiko tėvų (įtėvių), turi būti pateiktas dokumentas, patvirtinantis, kad vaiko gyvenamoji vieta nustatyta su deklaraciją teikiančiu vaiko tėvu, arba to iš tėvų, su kuriuo nustatyta vaiko gyvenamoji vieta, notarine ar jai prilyginta tvarka patvirtintas rašytinis sutikimas dėl šios deklaracijos pateikimo, o jei vaiko gyvenamoji vieta nenustatyta (kai santuoka nutraukta užsienio valstybėje), – dokumentas, kuriuo nutraukta santuoka, arba šių dokumentų nuorašai (kopijos), patvirtinti teisės aktų, reglamentuojančių dokumentų kopijų tvirtinimą, nustatyta tvarka; 
. globą (rūpybą) ar atstovavimą neveiksniam asmeniui patvirtinančius dokumentus ar šių dokumentų nuorašus (kopijas), patvirtintas teisės aktų, reglamentuojančių dokumentų kopijų tvirtinimą, nustatyta tvarka, ir savo asmens tapatybę patvirtinantį dokumentą, kai asmens gyvenamąją vietą deklaruoja globėjas (rūpintojas), neveiksnaus asmens atstovas ar socialinės globos ar sveikatos priežiūros įstaigos administracijos atstovas;
. patalpos savininko (bendraturčio) ar jo įgalioto asmens sutikimą, kad asmuo apsigyventų savininkui (bendraturčiui) priklausančioje patalpoje (toliau – Sutikimas) rašytine forma, kai asmuo nėra patalpos, kurioje gyvena, savininkas (bendraturtis) ir savininkas (bendraturtis) ar jo atstovas į deklaravimo įstaigą neatvyksta, išskyrus Taisyklių 17 punkte nurodytus atvejus. 
Sutikimas turi būti parašytas valstybine kalba arba turėti vertimą į valstybinę kalbą, kuriame vertėjo parašo tikrumas būtų paliudytas Lietuvos Respublikos notariato įstatymo nustatyta tvarka. Jame turi būti nurodytas Sutikimą davusio asmens vardas, pavardė, asmens kodas (gimimo data, jei asmens kodas Gyventojų registro įstatymo nustatyta tvarka nesuteiktas), adresas, ir asmens kontaktiniai duomenys susisiekti su asmeniu elektroninėmis ryšių priemonėmis (elektroninio pašto adresas, mob. tel. numeris ir kt.), asmens, kuriam suteikiama teisė apsigyventi, vardas, pavardė, asmens kodas, patalpos adresas, apsigyvenimo terminas (jei Sutikimas duodamas nustatytam terminui). Sutikimas privalo būti pasirašytas. Jeigu Sutikimą duoda patalpos savininko arba bendraturčio įgaliotas asmuo, turi būti pateikiamas Taisyklių 43 punkte nustatyta tvarka patvirtintas įgaliojimas arba teisės aktų, reglamentuojančių dokumentų kopijų tvirtinimą, nustatyta tvarka patvirtintas jo nuorašas (kopija);
. vietoje Taisyklių 16.8 papunktyje nurodyto Sutikimo dokumentą, patvirtinantį teisę apsigyventi patalpoje – nuomos ar panaudos sutartį, juridinio asmens išduotą raštą, patvirtinantį teisę apsigyventi juridiniam asmeniui priklausančioje patalpoje nurodytu adresu, apsigyvenimą viešbutyje ar bendrabutyje patvirtinančius dokumentus, išskyrus Taisyklių 17 punkte nurodytus atvejus;
. dokumentus, patvirtinančius Taisyklių 44 punkte nurodytas aplinkybes, jei asmuo vadovaujasi šiomis aplinkybėmis. Deklaravimo įstaiga negali reikalauti pateikti dokumentų, kurių duomenis gali pati pasitikrinti valstybės registruose.
. Taisyklių 16.8 ir 16.9 papunkčiuose nurodytų dokumentų nereikia pateikti, kai:
. nepilnamečio gyvenamąją vietą savo deklaruotos gyvenamosios vietos adresu deklaruoja Taisyklių 15.2 papunktyje nurodytas (-i) asmuo (-enys);
. gyvenamąją vietą deklaruoja patalpos bendraturtis.

 SKYRIUS


. Asmuo, pakeitęs gyvenamąją vietą Lietuvos Respublikoje ar atvykęs gyventi į Lietuvos Respubliką, pildo ir asmeniškai pateikia deklaravimo įstaigai Taisyklių 1 priede nustatytos formos gyvenamosios vietos deklaraciją (toliau – Atvykimo deklaracija).
. Asmuo, išvykstantis iš Lietuvos Respublikos ilgesniam kaip šešių mėnesių laikotarpiui, pildo ir pateikia deklaravimo įstaigai asmeniškai Taisyklių 2 priede nustatytos formos išvykimo iš Lietuvos Respublikos deklaraciją (toliau – Išvykimo deklaracija). Išvykimo deklaracija gali būti teikiama paštu. Jei užpildyta ir pasirašyta deklaracija siunčiama paštu, kartu siunčiamas galiojančio asmens tapatybę patvirtinančio dokumento nuorašas (kopija).
. Taisyklių 7.1 papunktyje nurodytos deklaravimo įstaigos valstybės tarnautojas ar darbuotojas, dirbantis pagal darbo sutartį (toliau – deklaravimo įstaigos darbuotojas), priimdamas iš asmens atitinkamą deklaraciją, informuoja asmenį, kad nepilnamečių vaikų turintis asmuo privalo pateikti kartu su juo atvykstančių ar išvykstančių vaikų deklaracijas.
. Kiekvienas asmuo, deklaruojantis gyvenamąją vietą ar išvykimą iš Lietuvos Respublikos, pildo atskirą deklaraciją.
. Deklaraciją nepilnamečio vardu pildo Taisyklių 15.2 papunktyje nurodytas asmuo. 
. Deklaraciją asmens, kuriam nustatyta globa ar rūpyba, vardu pildo Taisyklių 15.6 papunktyje nurodytas asmuo.
. Deklaracijos 2, 3, 5, 7 ir 8 eilutės pildomos didžiosiomis raidėmis. Atvykimo deklaracijos 6, 10 ir 11 eilutės ir Išvykimo deklaracijos 6 eilutė pildomos pažymint (ženklu „X“) tinkamą langelį.
. Asmens kodas įrašomas į deklaracijos 1 eilutėje nurodytus vienuolika langelių. 
. Deklaracijos atitinkamose eilutėse asmens vardas (vardai) ir pavardė (pavardės) rašomi pagal pateiktą asmens tapatybę patvirtinantį dokumentą.
. Deklaracijos eilutėje „Kontaktiniai duomenys“ asmuo nurodo telefono numerį, elektroninio pašto adresą ir aktyvuotos elektroninio pristatymo dėžutės adresą Nacionalinėje elektroninių siuntų pristatymo naudojant pašto tinklą informacinėje sistemoje (toliau – E. pristatymas), jei turi.  
. Deklaracijos 5 eilutėje „Pilietybė“ asmuo nurodo savo pilietybę, o jeigu neturi pilietybės, įrašo „asmuo be pilietybės“. Deklaracijos 6 eilutėje „Pateiktas asmens dokumentas“ asmuo pažymi pateikto asmens dokumento rūšį, įrašo šio dokumento numerį, išdavimo ir galiojimo datas, dokumentą išdavusią įstaigą.
. Atvykimo deklaracijos 7 eilutėje deklaruojamos gyvenamosios vietos adresą asmuo nurodo pagal galiojantį Lietuvos Respublikos administracinį teritorinį suskirstymą. Asmuo įrašo savivaldybės pavadinimą, pašto kodą, seniūnijos pavadinimą, miestelio, kaimo ar viensėdžio pavadinimą, gatvės pavadinimą, namo, korpuso (jei yra), buto (jei yra) ar kitos patalpos numerį. Nurodant gyvenamosios vietos adresą mieste, įrašomi pašto kodas, miesto ir gatvės pavadinimai, namo, korpuso (jei yra) bei buto (jei yra) ar kitos patalpos numeriai. Deklaruojamos gyvenamosios vietos adreso duomenys turi atitikti Nekilnojamojo turto registro ir Lietuvos Respublikos adresų registro duomenis.
. Atvykimo deklaracijos 8 eilutėje „Ankstesnės deklaruotos gyvenamosios vietos adresas“ nurodomi Gyventojų registre įrašyti deklaruotos gyvenamosios vietos adreso duomenys. 
. Atvykimo deklaracijos 9 eilutėje įrašomas Nekilnojamojo turto registro suteiktas unikalus pastato (patalpos) numeris.
. Asmuo, deklaruodamas gyvenamąją vietą Lietuvos Respublikoje, Atvykimo deklaracijos 10 eilutėje pažymi langelį, ar yra patalpos savininkas (bendraturtis). 
. Jeigu deklaraciją nepilnamečio vardu pildo vienas iš tėvų (įtėvių), globėjų (rūpintojų), kuris yra deklaravęs savo gyvenamąją vietą tuo pačiu adresu, bet nėra patalpos savininkas (bendraturtis), Atvykimo deklaracijos 10 eilutės langelyje „Esu patalpos ar pastato savininkas (bendraturtis)“ pažymima „Ne“. 
. Jeigu asmuo pageidauja gauti dokumentą, patvirtinantį deklaruotą gyvenamąją vietą, Atvykimo deklaracijoje pažymi 11 eilutės langelį „Pageidauju gauti pažymą apie deklaruotą gyvenamąją vietą.“ 
. Atvykimo deklaracijos 12 eilutėje ar Išvykimo deklaracijos 11 eilutėje asmuo pažymi (ženklu „X“) atitinkamą langelį, nurodydamas, kas pateikė deklaraciją, įrašo datą, vardą, pavardę ir pasirašo, patvirtindamas pateiktų duomenų teisingumą. Jeigu deklaraciją užpildo ir pateikia Taisyklių 15.2 ar 15.6 papunkčiuose nurodytas asmuo, jis pažymi atitinkamą langelį, o kai deklaraciją teikia socialinės globos ar sveikatos priežiūros įstaigos administracijos atstovas – įrašo juridinio asmens kodą ir pavadinimą, savo vardą, pavardę, datą ir pasirašo, patvirtindamas pateiktų duomenų teisingumą. Konsulinėje įstaigoje teikiamą Išvykimo deklaraciją asmuo patvirtina skaitmeniniu būdu užfiksuotu rašytiniu parašu, jei ši įstaiga sudaro tokią galimybę.
. Jeigu į deklaravimo įstaigą kartu su asmeniu, deklaruojančiu gyvenamąją vietą, atvyksta patalpos savininkas (bendraturtis) ar jo įgaliotas asmuo, jis turi pateikti savo asmens tapatybę patvirtinantį dokumentą. Patalpos savininko (bendraturčio) įgaliotas asmuo turi pateikti Taisyklių 43 punkte nustatyta tvarka patvirtintą patalpos savininko (bendraturčio) įgaliojimą. Įgaliojimo nuorašas (kopija), patvirtintas Taisyklių 94 punkte nustatyta tvarka, pridedamas prie deklaracijos.
. Jei gyvenamąją vietą deklaruoja asmuo, kuris nėra patalpos savininkas (bendraturtis), Sutikimo patvirtinimas įrašomas Atvykimo deklaracijos 13 eilutėje. Įrašomi šie savininko (bendraturčio) duomenys – vardas, pavardė, asmens kodas (gimimo data, jeigu asmens kodas Gyventojų registro įstatymo nustatyta tvarka nesuteiktas). Jeigu kartu su asmeniu atvyksta patalpos savininkas (bendraturtis) ar jo įgaliotas asmuo, pasirašydamas Atvykimo deklaracijos 13 eilutės pabaigoje, jis patvirtina Sutikimą (įgalioto asmens įgaliojimas, patvirtintas šių Taisyklių 94 punkte nustatyta tvarka, pridedamas prie deklaracijos). Jei patalpos savininkas (bendraturtis) ar jo įgaliotas asmuo neatvyksta kartu su asmeniu ir asmuo pateikia rašytinį Sutikimą arba abiejų šalių pasirašytą nuomos ar kito teisėto patalpos naudojimo sutartį, Sutikimo ar sutarties nuorašas (kopija), patvirtintas šių Taisyklių 94 punkte nustatyta tvarka, pridedamas prie deklaracijos. 
. Jei deklaravimo įstaigai pateikiamas juridinio asmens įgaliojimas atstovauti juridiniam asmeniui patvirtinant Sutikimą, Atvykimo deklaracijos 13 eilutėje įgaliotas asmuo įrašo juridinio asmens pavadinimą ir kodą, savo vardą, pavardę, asmens kodą ir pasirašo. Jei atvyksta juridinio asmens vadovas, jis savo parašą patvirtina antspaudu, kai pareiga turėti antspaudą nustatyta juridinio asmens steigimo dokumentuose arba įstatymuose. Jei pateikiamas įgaliojimas ar Sutikimas, įgaliojimo ar Sutikimo nuorašas (kopija), patvirtintas Taisyklių 94 punkte nustatyta tvarka, pridedamas prie deklaracijos. 
. Patalpos savininkas (bendraturtis) Atvykimo deklaracijos 13 eilutėje „Deklaracija galioja iki“ gali įrašyti datą, iki kurios leidžia asmeniui gyventi jam priklausančioje patalpoje. 
Nurodomas terminas negali būti trumpesnis negu vienas mėnuo. Jei terminas, kuriam patalpos savininkas (bendraturtis) duoda Sutikimą, yra nurodytas Sutikime ar asmens pateiktoje nuomos ar kito teisėto patalpos naudojimo sutartyje, deklaracijos galiojimo datą asmuo įrašo pagal šį terminą. Atėjus nurodytai datai, asmuo laikomas nedeklaravusiu gyvenamosios vietos ir turi pareigą per vieną mėnesį deklaruoti savo gyvenamąją vietą. 
Jei Sutikime terminas nenurodytas ar nuomos ar kito teisėto patalpos naudojimo sutarties galiojimas neterminuotas, ar deklaracijoje neįrašyta data, iki kurios leidžiama deklaruoti gyvenamąją vietą savininkui priklausančioje patalpoje, deklaravimo įstaigos darbuotojas į visus tuščius datos langelius įrašo simbolį „X“. 
. Jeigu asmuo išvyksta (išvyko) iš Lietuvos Respublikos, Išvykimo deklaracijos 7 eilutėje „Numatoma gyvenamoji vieta užsienyje (valstybė)“ nurodo valstybės, į kurią išvyksta (kurioje gyvena) pavadinimą. 
. Išvykimo deklaracijos 9 eilutėje asmuo nurodo išvykimo iš Lietuvos Respublikos datą. Jei deklaracija teikiama prieš išvykstant, asmuo laikomas išvykusiu nuo deklaracijoje nurodytos išvykimo datos. Jeigu deklaracija teikiama išvykus, asmuo laikomas išvykusiu nuo deklaravimo duomenų įrašymo į Gyventojų registrą dienos.
. Asmuo, deklaruojantis išvykimą iš Lietuvos Respublikos ir turintis nepilnamečių vaikų, kurių išvykimo nedeklaruoja, Išvykimo deklaracijos 10 eilutėje „Pastabos“ nurodo asmens, su kuriuo lieka gyventi jo nepilnamečiai vaikai, duomenis – vardą, pavardę, gimimo datą, giminystės ryšį su vaikais, adresą. 
. Patalpos savininko (bendraturčio) įgaliojimas, išskyrus atvejus, kai jis sudarytas informacinių technologijų priemonėmis Civilinio kodekso 2.138 straipsnio 3 dalyje nustatyta tvarka, turi būti patvirtintas: 
. notaro;
. Lietuvos Respublikos civilinio kodekso 2.138 straipsnio 2 dalyje nurodytų asmenų; 
.	Lietuvos Respublikos konsulinio pareigūno arba užsienio valstybės notaro (jeigu deklaracijos pateikimo metu patalpos savininkas (bendraturtis) gyvena užsienyje). Užsienio valstybės notaro patvirtintas patalpos savininko (bendraturčio) įgaliojimas turi būti išverstas į lietuvių kalbą ir legalizuotas arba patvirtintas pažyma (Apostille) Dokumentų legalizavimo ir tvirtinimo pažyma (Apostille) tvarkos aprašo, patvirtinto Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl Dokumentų legalizavimo ir tvirtinimo pažyma (Apostille) tvarkos aprašo patvirtinimo“ (toliau – Dokumentų legalizavimo ir tvirtinimo pažyma (Apostille) tvarkos aprašas), nustatyta tvarka, jeigu tarptautinės sutartys ir susitarimai nenumato kitaip; 
. kitų asmenų, kuriems įstatymų suteikta teisė atlikti notarinius veiksmus;
. juridinio asmens vadovo, jei patalpos savininkas (bendraturtis) – juridinis asmuo.
. Jeigu asmuo dėl fizinės negalios, neįgalumo, ligos, buvimo gydymo ar socialinės globos įstaigoje negali pats atvykti į deklaravimo įstaigą, sprendimą dėl tokio asmens deklaracijos priėmimo, deklaravimo įstaigos darbuotojui nuvykstant į šio asmens gyvenamąją vietą, priima deklaravimo įstaigos vadovas arba jo pareigas vykdantis deklaravimo įstaigos darbuotojas. 
. Nepaprastosios padėties, ekstremaliosios situacijos ar karantino metu asmuo, dėl objektyvių priežasčių neturintis galimybių fiziškai atvykti į deklaravimo įstaigą, užpildytą ir pasirašytą Atvykimo deklaraciją arba laisvos formos deklaraciją deklaravimo įstaigai gali pateikti paštu, elektroniniu paštu, per E. pristatymą arba kitomis elektroninio ryšio priemonėmis. Deklaravimo įstaigai kartu su Atvykimo deklaracija turi būti pateikta asmens tapatybę patvirtinančio dokumento nuorašas (kopija), išskyrus atvejus, kai deklaracija pasirašyta kvalifikuotu elektroniniu parašu arba siunčiama per E. pristatymą, ir, jeigu reikia, kiti Taisyklių 16.3–16.10 papunkčiuose nurodyti dokumentai ar jų kopijos. 
. Deklaravimo įstaigoje paštu, elektroniniu paštu, per E. pristatymą ar kitomis elektroninio ryšio priemonėmis gautos deklaracijos tvarkomos ir apskaitomos atitinkamame įstaigos dokumentų registre, laikantis Lietuvos vyriausiojo archyvaro priimtų teisės aktų, reglamentuojančių dokumentų valdymą, reikalavimų.
. Kai deklaracija deklaravimo įstaigoje formuojama ir pildoma elektroniniu būdu, tai, laikantis šiame skyriuje nustatytų reikalavimų, į deklaracijos 1 eilutę įrašomas asmens kodas. Deklaracijos 2, 3, 5, 6 ir 8 eilutėse nurodyti duomenys automatiniu būdu užpildomi iš Gyventojų registro. Kitos deklaracijos eilutės pildomos šiame skyriuje nustatyta tvarka.
. Deklaravimo įstaigos darbuotojas, priimdamas asmens užpildytą deklaraciją ir kitus dokumentus, patikrindamas deklaracijoje nurodytus duomenis, privalo įsitikinti deklaraciją teikiančio asmens tapatybe pagal pateiktą asmens tapatybę patvirtinantį dokumentą ir patikrinti:
. ar išsamiai ir teisingai užpildytos visos deklaracijos eilutės;
. ar deklaracijoje nurodyti asmens duomenys atitinka duomenis asmens pateiktame asmens tapatybę patvirtinančiame dokumente;
. ar deklaracijoje nurodyti asmens duomenys atitinka duomenis Gyventojų registre;
. ar deklaracijoje nurodyti gyvenamosios vietos duomenys atitinka Nekilnojamojo turto registro duomenis;
. ar asmens deklaruojamos gyvenamosios vietos adresas atitinka Adresų registro duomenis, ar nurodytos visos adresą sudarančios sudedamosios dalys;
. ar yra Sutikimas arba pateikta nuomos ar kito teisėto patalpos naudojimo sutartis, kai asmuo nėra patalpos, kurioje deklaruojama gyvenamoji vieta, savininkas (bendraturtis).
. Deklaravimo įstaigos darbuotojas, atlikęs patikrinimą Taisyklių 48 punkte nustatyta tvarka ir nustatęs, kad deklaracija ir prie jos pridėti dokumentai atitinka Taisyklių reikalavimus, Atvykimo deklaracijos 14 eilutėje ar Išvykimo deklaracijos 12 eilutėje duomenų teisingumą ir deklaracijos priėmimą patvirtina savo parašu. Deklaravimo įstaigos darbuotojas, nustatęs, kad deklaracija ir (ar) prie jos pridėti dokumentai neatitinka Taisyklių reikalavimų, deklaracijos priėmimo savo parašu netvirtina. 
. Deklaravimo įstaigos darbuotojas, priėmęs deklaraciją, joje nurodytus deklaravimo duomenis patvirtina MGVDIS tą pačią darbo dieną. Išimtiniais atvejais, kai dėl techninių sąlygų nėra galimybės tą pačią darbo dieną patvirtinti deklaravimo duomenis MGVDIS, tai privaloma atlikti nedelsiant, bet ne vėliau kaip per vieną darbo dieną, kai tik atsiras minėtos sąlygos. 
. Patvirtinus deklaravimo duomenis ir įrašius juos į Gyventojų registrą, deklaracija automatiškai įregistruojama Atvykimo arba Išvykimo deklaracijų registruose MGVDIS.  
Elektroninėje deklaracijos formoje registravimo numeris ir data įrašomi automatiškai. Deklaracijoje registravimo numerį ir datą įrašo deklaravimo įstaigos darbuotojas.  
. Jei deklaracijos pateikimo deklaravimo įstaigai data ir deklaravimo duomenų patvirtinimo data nesutampa, įrašius deklaravimo duomenis į Gyventojų registrą, deklaravimo įstaigos darbuotojas Atvykimo deklaracijos 14 eilutėje ar Išvykimo deklaracijos 12 eilutėje įrašo duomenų įrašymo į Gyventojų registrą datą ir pasirašo. 
. Tais atvejais, kai asmuo deklaraciją pildo atvykęs į deklaravimo įstaigą, apie deklaracijos neatitikimą Taisyklių reikalavimams ar kitas kliūtis asmeniui deklaruoti gyvenamąją vietą, asmuo informuojamas žodžiu, o asmeniui pageidaujant – motyvuotas sprendimas atsisakyti priimti deklaraciją surašomas ne vėliau kaip per 5 darbo dienas. 
. Taisyklių 15.7 papunktyje, 19 ir 45 punktuose nurodytais atvejais, kai deklaracija pateikta paštu, elektroniniu paštu, per E. pristatymą arba kitomis elektroninio ryšio priemonėmis, deklaravimo įstaigos darbuotojui išnagrinėjus pateiktą deklaraciją ir nustačius, kad ji neatitinka Taisyklių reikalavimų, nustatomas 10 darbo dienų terminas trūkumams pašalinti. Jei deklaracija pateikiama Taisyklėse nenustatytu būdu, o taip pat jei per nustatytą 10 darbo dienų terminą deklaracijos trūkumai nėra pašalinami, priimamas motyvuotas sprendimas atsisakyti priimti deklaraciją.  
. Asmuo, pateikęs deklaraciją, atsako už pateiktų duomenų ir dokumentų teisingumą įstatymų nustatyta tvarka. Jeigu asmuo gyvenamąją vietą deklaruoja pažeisdamas deklaravimo tvarką ir terminus ar pateikia melagingus deklaravimo duomenis ar dokumentus, jis atsako įstatymų nustatyta tvarka.

 SKYRIUS


. Elektroniniu būdu per Lietuvos migracijos informacinę sistemą (toliau – MIGRIS) užpildant prašymą išduoti teisę gyventi Lietuvos Respublikoje patvirtinantį ar suteikiantį dokumentą, tarp jų – prašymą išduoti Statuso pažymėjimą Statuso pažymėjimų išdavimo tvarkos apraše nustatyta tvarka, (toliau – Prašymas) kartu su Prašymu gali būti teikiami gyvenamosios vietos deklaravimo duomenys. Pateikdamas prašymą užsienietis patvirtina, kad pateikti deklaravimo duomenys yra teisingi. 
. Jeigu užsienietis nėra patalpos, kurioje ketina deklaruoti gyvenamąją vietą, savininkas, jis kartu su Prašymu turi pateikti Taisyklių 16.8 ar 16.9 papunktyje nurodytus dokumentus. Statuso pažymėjimų išdavimo tvarkos aprašo 6.3 papunktyje nurodytu atveju Sutikimas gali būti nurodomas Prašyme.
. Migracijos departamento įgaliotas valstybės tarnautojas, nagrinėjantis Prašymą, patikrina pateiktus deklaravimo duomenis bei dokumentus ir nustato, ar jie atitinka Taisyklių
48.3–48.6 papunkčių reikalavimus. Jeigu nustatoma, kad Prašyme pateikti duomenys ir (ar) kartu pridedami dokumentai neatitinka Taisyklių 48.3–48.6 papunkčių reikalavimų, užsieniečiui per MIGRIS išsiunčiamas pranešimas apie reikiamus pateikti duomenis ir (ar) dokumentus gyvenamajai vietai deklaruoti nurodant pagrįstą terminą šiems duomenims ir (ar) dokumentams pateikti. Jeigu užsienietis per pranešime nustatytą terminą nepateikia pranešime nurodytų duomenų ir (ar) dokumentų, Migracijos departamento įgaliotas valstybės tarnautojas užsieniečio gyvenamosios vietos deklaravimo duomenų netvirtina ir MIGRIS išsiunčia pranešimą, kuriame nurodo priežastis, dėl kurių deklaravimo duomenys nėra patvirtinti, ir informuoja užsienietį apie pareigą užsieniečiui deklaruoti gyvenamąją vietą Taisyklių 7.1 papunktyje nurodytoje deklaravimo įstaigoje. Pranešimas išsiunčiamas, priėmus sprendimą išduoti teisę gyventi Lietuvos Respublikoje patvirtinantį ar suteikiantį dokumentą.  
. Migracijos departamentui priėmus sprendimą išduoti teisę gyventi Lietuvos Respublikoje patvirtinantį ar suteikiantį dokumentą, Migracijos departamento įgaliotas valstybės tarnautojas, nustatęs, kad kartu su Prašymu pateikti deklaravimo duomenys ir pridėti dokumentai atitinka Taisyklių 48.3–48.6 papunkčių reikalavimus, patvirtina deklaravimo duomenis MIGRIS. Patvirtinti deklaravimo duomenys perduodami Gyventojų registrui Taisyklių 69 punkte nustatyta tvarka. 
. Prašyme pateikti deklaravimo duomenys saugomi MIGRIS užsieniečio asmens byloje.

 SKYRIUS


. Užsienio valstybėje gyvenantis asmuo, išvykimą iš Lietuvos Respublikos Taisyklių 7.2 papunktyje nurodytu atveju deklaruojantis konsulinėje įstaigoje, šiai įstaigai pateikia užpildytą Išvykimo deklaraciją ir kitus dokumentus, nurodytus Taisyklių 16.2–16.7 papunkčiuose. Taisyklių 16.2–16.5 papunkčiuose nurodyti dokumentai gali būti nepateikiami, jeigu jie prarasti ir kartu su Išvykimo deklaracija užsienio valstybės pilietis pateikia tai patvirtinantį dokumentą ir užsienio valstybės pasą ar asmens tapatybės kortelę, kurių duomenys įrašyti Gyventojų registre, o Lietuvos Respublikos pilietis pateikia dokumentus dėl asmens tapatybę patvirtinančio dokumento išdavimo vietoj prarastojo Asmens tapatybės kortelės ir paso išdavimo tvarkos aprašo, patvirtinto Lietuvos Respublikos vidaus reikalų ministro ir Lietuvos Respublikos užsienio reikalų ministro 2015 m. kovo 19 d. įsakymu Nr. 1V-200/V-62 „Dėl Asmens tapatybės kortelės ir paso išdavimo tvarkos aprašo patvirtinimo“, nustatyta tvarka. Šiuo atveju nė vienas langelis Išvykimo deklaracijos 6 eilutėje nežymimas. Kartu su užpildyta Išvykimo deklaracija teikiami užsienio valstybių institucijų išduoti dokumentai, išskyrus asmens tapatybę patvirtinančius dokumentus, turi būti išversti į lietuvių kalbą ir legalizuoti ar patvirtinti pažyma (Apostille) Dokumentų legalizavimo ir tvirtinimo pažyma (Apostille) tvarkos aprašo nustatyta tvarka, jei Lietuvos Respublikos tarptautinės sutartys ar Europos Sąjungos tesės aktai nenustato kitaip.
. Lietuvos Respublikos pilietis, kuris kartu yra ir kitos valstybės pilietis, deklaruodamas išvykimą iš Lietuvos Respublikos konsulinėje įstaigoje, turi pateikti užsienio valstybės pasą ar asmens tapatybės kortelę, jeigu jo Lietuvos Respublikos paso ir (arba) asmens tapatybės kortelės galiojimas yra pasibaigę, o duomenys apie Lietuvos Respublikos piliečio turimą kitos valstybės pilietybę ir užsienio valstybės pasą ar asmens tapatybės kortelę įrašyti Gyventojų registre. Šiuo atveju Išvykimo deklaracijos 6 eilutėje nė vienas langelis nežymimas.
. Konsulinis pareigūnas ar konsulinės įstaigos įgaliotas darbuotojas (toliau – įgaliotas darbuotojas), priimdamas asmens užpildytą Išvykimo deklaraciją ir kitus dokumentus, privalo įsitikinti deklaraciją teikiančio asmens tapatybe ir atlikti Taisyklių 48.1–48.3 papunkčiuose nustatytus patikros veiksmus. Juos atlikęs ir nustatęs, kad Išvykimo deklaracija ar prie jos pridėti dokumentai atitinka Taisyklių 16, 21–28, 35, 40, 42 ir 61 punktuose nustatytus reikalavimus, konsulinis pareigūnas ar įgaliotas darbuotojas atlieka Taisyklių 49–52 punktuose nustatytus veiksmus, o jei Išvykimo deklaracija ir (ar) prie jos pridėti dokumentai neatitinka reikalavimų, – Taisyklių 49, 53 ir 54 punktuose nustatytus veiksmus. Konsulinis pareigūnas ar įgaliotas darbuotojas Išvykimo deklaracijoje įrašytų duomenų teisingumą ir deklaracijos priėmimą patvirtina skaitmeniniu būdu užfiksuotu rašytiniu parašu, jei konsulinėje įstaigoje tokia galimybė sudaryta.
. Konsulinis pareigūnas ar įgaliotas darbuotojas deklaravimo duomenis apie asmens gyvenamąją vietą užsienyje (valstybę) MGVDIS keičia, kai asmuo, kuris kreipiasi į konsulinę įstaigą:
. yra deklaravęs išvykimą iš Lietuvos Respublikos į konkrečią valstybę, bet apsigyvena kitoje valstybėje, ir pageidauja, kad Gyventojų registre būtų nurodyta ta valstybė, kurioje jis apsigyveno; 
. pageidauja, kad užsienio valstybėje gimusiam nepilnamečiui Lietuvos Respublikos piliečiui, kurio gimimas apskaitytas Lietuvos Respublikoje, gyvenamoji vieta būtų įrašyta valstybė, į kurią išvykimą yra deklaravęs bent vienas iš nepilnamečio tėvų (įtėvių) ar globėjų (rūpintojų) arba toje užsienio valstybėje yra vykdoma nepilnamečio globa.

 SKYRIUS


. Deklaravimo duomenims tvarkyti ir jiems teikti elektroniniu būdu Gyventojų registrui Taisyklių 7.1 ir 7.2 papunkčiuose nurodytos deklaravimo įstaigos naudoja MGVDIS. 
. Deklaruojamai gyvenamajai vietai identifikuoti naudojami Adresų registro duomenys. 
. Užsienio šalių kodui ir pavadinimui identifikuoti naudojamas valstybių klasifikatorius. Valstybių klasifikatorių tvarko Registrų centras.
. Deklaravimo įstaigos darbuotojui MGVDIS priemonėmis patvirtinus asmens pateiktą deklaraciją, į Gyventojų registrą automatiniu būdu įrašomi šie deklaravimo duomenys:
. deklaruojamos gyvenamosios vietos adresas: savivaldybės pavadinimas, miesto, seniūnijos, miestelio, kaimo, viensėdžio, gatvės pavadinimas, namo, korpuso, buto ar kitos patalpos numeris;
. deklaravimo duomenų įrašymo į Gyventojų registrą data;
. valstybės, į kurią asmuo išvyksta, pavadinimas.
. Migracijos departamentas Įstatyme nustatytus ir Taisyklių IV skyriuje nustatyta tvarka patvirtintus deklaravimo duomenis per MIGRIS ir MGVDIS sąsają automatiniu būdu perduoda Gyventojų registrui po to, kai užsieniečiui įteikiamas vienas iš Taisyklių 16.3–16.5 papunkčiuose nurodytų dokumentų ir MIGRIS įrašoma jo įteikimo data. Į Gyventojų registrą automatiniu būdu įrašomi Taisyklių 68.1 papunktyje nurodyti duomenys.
. Deklaravimo įstaiga privalo vykdyti Gyventojų registrui teikiamų deklaravimo duomenų kontrolę ir užtikrinti, kad priimtų deklaracijų duomenys būtų įrašyti į Gyventojų registrą.
. Registrų centras turi teisę pareikalauti, kad deklaravimo įstaiga patikslintų Gyventojų registrui pateiktus duomenis ar pateiktų dokumentų, kurių pagrindu šie duomenys įrašyti, nuorašus (kopijas).

. Asmuo, deklaravęs savo gyvenamąją vietą, ar patalpos savininkas (bendraturtis) turi pateikti prašymą Taisyklių 7.1 papunktyje nurodytai deklaravimo įstaigai raštu dėl deklaravimo duomenų pakeitimo, kai gyvenamosiose vietovėse pastatų numeriai ir (ar) patalpų numeriai yra suteikti pirmą kartą, ar neteisingų deklaravimo duomenų ištaisymo.
. Deklaravimo duomenys taisomi ar keičiami, jeigu:
. gyvenamąją vietą deklaravęs asmuo deklaravimo įstaigai pateikia prašymą ištaisyti ar pakeisti neteisingus jo deklaravimo duomenis arba Taisyklių 15.2 ir 15.6 papunkčiuose nurodyti asmenys deklaravimo įstaigai pateikia prašymą ištaisyti ar pakeisti neteisingus nepilnamečių vaikų ar asmenų, kuriems nustatyta globa ar rūpyba, deklaravimo duomenis; 
. patalpos savininkas (bendraturtis) deklaravimo įstaigai pateikia prašymą ištaisyti ar pakeisti jam priklausančioje patalpoje savo gyvenamąją vietą deklaravusio (-ių) asmens (-ų) neteisingus deklaravimo duomenis;
. pasikeičia pastato, buto, patalpos numeris, gatvės, gyvenamosios vietovės ar teritorijos administracinio vieneto pavadinimas;
. yra įsiteisėjęs teismo sprendimas dėl deklaravimo duomenų keitimo, ištaisymo ar atstatymo.
. Deklaravimo duomenys naikinami Įstatymo 8 straipsnio 3 dalyje nurodytais atvejais. 
. Asmens deklaravimo duomenys nustoja galioti Įstatymo 8 straipsnio 4 dalyje nurodytu atveju.
. Deklaravimo įstaigos darbuotojas, priėmęs Taisyklių 73.1 ir 73.2 papunkčiuose nurodytą prašymą, jį užregistruoja deklaravimo įstaigoje ir MGVDIS bei patikrina deklaravimo duomenų teisingumą. Prašyme pakeisti ar ištaisyti deklaravimo duomenis patalpos savininkas (bendraturtis) turi nurodyti visus patalpoje gyvenamąją vietą deklaravusius asmenis. Asmuo, kuris nėra patalpos savininkas (bendraturtis), prašyme ištaisyti ar pakeisti deklaravimo duomenis gali nurodyti tik kartu gyvenančius nepilnamečius vaikus, taip pat asmenis, kurių globėju ar rūpintoju yra šis asmuo. Jei prašymą pakeisti deklaravimo duomenis pateikia savininkas (bendraturtis) pasikeitus namo numeriui ar suteikus gatvės pavadinimą ir namo numerį, deklaravimo įstaigos darbuotojas asmeniui priklausančios patalpos adresą patikrina Nekilnojamojo turto registre.
. Sprendimą dėl deklaravimo duomenų taisymo, keitimo ar naikinimo priima deklaravimo įstaigos vadovas ar jo pareigas vykdantis deklaravimo įstaigos darbuotojas. Sprendimas užregistruojamas Sprendimų dėl deklaravimo duomenų taisymo, keitimo ir naikinimo registre. Pakeisti ar ištaisyti deklaravimo duomenys įrašomi MGVDIS ir automatiniu būdu perduodami Gyventojų registrui. 
. Gavęs patalpos savininko (bendraturčio) prašymą panaikinti negyvenančių asmenų deklaravimo duomenis (Įstatymo 8 straipsnio 3 dalies 6 punktas), prieš priimdamas sprendimą deklaravimo įstaigos vadovas ar jo pareigas vykdantis deklaravimo įstaigos darbuotojas privalo patikrinti, ar nurodytas asmuo (asmenys) nurodytu adresu tikrai negyvena. Patalpos savininko prašymu negali būti naikinami patalpos savininko, jo sutuoktinio ir jų ar vieno iš sutuoktinių nepilnamečių vaikų deklaravimo duomenys, išskyrus atvejus, kai vaikų gyvenamoji vieta teismo nustatyta su kitu sutuoktiniu. 
. Deklaravimo įstaiga, gavusi teismo sprendimą dėl deklaravimo duomenų panaikinimo ar ištaisymo, gautą pranešimą užregistruoja deklaravimo įstaigoje ir MGVDIS, kaip prašymą keisti ar naikinti deklaravimo duomenis, bei registruoja sprendimą nuo teismo sprendimo įsiteisėjimo datos. Šiuo atveju deklaravimo įstaigos vadovo sprendimo nereikia. Jei deklaravimo įstaiga negali atlikti teismo sprendime nurodytų veiksmų ir pakeisti deklaravimo duomenų, teismo sprendimas su lydraščiu persiunčiamas Registrų centrui. 
. Deklaravimo duomenys Įstatymo 8 straipsnio 3 dalies 1–5 punktuose nurodytais atvejais naikinami deklaravimo įstaigos sprendimu, gavus Migracijos departamento pranešimą ar MIGRIS duomenis. Gautas pranešimas registruojamas deklaravimo įstaigoje ir MGVDIS, kaip prašymas naikinti deklaravimo duomenis, ir priimamas deklaravimo įstaigos sprendimas, kuris registruojamas MGVDIS nuo sprendimo datos, naikinti deklaravimo duomenis. 
. Nuo deklaravimo įstaigos sprendimo panaikinti deklaravimo duomenis priėmimo dienos arba nuo deklaravimo duomenų panaikinimo pagal teismo sprendimą dienos asmuo laikomas nedeklaravusiu gyvenamosios vietos. 
. Taisyklių 7.1 ar 7.2 papunktyje nurodyta deklaravimo įstaiga gali kreiptis į Registrų centrą su prašymu patikslinti deklaravimo duomenis Gyventojų registre, kai deklaravimo įstaiga tokių veiksmų negali atlikti dėl techninių priežasčių ir yra pridėti gyvenamosios vietos apskaitos ar kitų dokumentų nuorašai (kopijos). Duomenys tikslinami Lietuvos Respublikos gyventojų registro nuostatų, patvirtintų Lietuvos Respublikos Vyriausybės 2014 m. gruodžio 23 d. nutarimu Nr. 1495 „Dėl Lietuvos Respublikos gyventojų registro nuostatų patvirtinimo“ (toliau – Gyventojų registro nuostatai), nustatyta tvarka. 
. Registrų centras Metrikacijos ir gyvenamosios vietos deklaravimo informacinės sistemos nuostatų, patvirtintų Lietuvos Respublikos teisingumo ministro 2018 m. rugpjūčio 28 d. įsakymu Nr. 1R-162 „Dėl Metrikacijos ir gyvenamosios vietos deklaravimo informacinės sistemos nuostatų patvirtinimo“, nustatyta tvarka asmens prašymu patikslina asmens deklaravimo duomenis, jeigu:
. asmuo elektroniniu būdu deklaruodamas išvykimą iš Lietuvos Respublikos neteisingai pasirinko užsienio valstybės, į kurią išvykstama, pavadinimą;
. deklaravęs išvykimą iš Lietuvos Respublikos į vieną valstybę, asmuo apsigyvena kitoje užsienio valstybėje ir pageidauja, kad ši valstybė būtų įrašyta Gyventojų registre;
. išvykimą iš Lietuvos Respublikos deklaravę nepilnamečio tėvai pageidauja, kad užsienio valstybėje gimusiam nepilnamečiui Lietuvos Respublikos piliečiui, kurio gimimas apskaitytas Lietuvos Respublikoje, būtų įrašyta valstybė, į kurią jie deklaravę išvykimą.  
. Teikdamas prašymą Taisyklių 83 punkte nurodytais atvejais paštu arba elektroniniu paštu, asmuo turi pridėti asmens tapatybę patvirtinančio dokumento nuorašą (kopiją). 
. Taisyklių 83.2 papunktyje nurodytu atveju užsienio valstybė įrašoma nuo prašymo gavimo Registrų centre dienos.

. Taisyklių 7.1 papunktyje nurodyta deklaravimo įstaiga gyvenamąją vietą deklaravusio asmens ar jo įgalioto asmens prašymu išduoda nustatytos formos pažymą apie asmens deklaruotą gyvenamąją vietą (Taisyklių 3 priedas, toliau – Pažyma). Asmens prašymu prie Pažymos išduodama standartinė forma asmens pasirinkta kalba pagal 2016 m. liepos 6 d. Europos Parlamento ir Tarybos reglamentą (ES) 2016/1191, kuriuo skatinamas laisvas piliečių judėjimas supaprastinant tam tikrų viešųjų dokumentų pateikimo Europos Sąjungoje reikalavimus ir iš dalies keičiamas Reglamentas (ES) Nr. 1024/2012. 
. Pažyma išduodama asmens, deklaravusio gyvenamąją vietą, vardu. Jeigu asmuo pageidauja, Pažymoje nurodomi ir jo nepilnamečiai vaikai, kurių gyvenamoji vieta deklaruota tuo pačiu adresu. Jei vienas iš tėvų (įtėvių, globėjų, rūpintojų) pageidauja, Pažyma gali būti išduodama ir nepilnamečio vardu.
. Asmuo, pageidaujantis gauti Pažymą, deklaravimo įstaigai turi pateikti rašytinį prašymą ir savo asmens tapatybę patvirtinantį dokumentą, kai asmuo atvyksta į deklaravimo įstaigą. Kai Prašymas išduoti Pažymą deklaravimo įstaigai siunčiamas paštu, pridedamas asmens tapatybę patvirtinančio dokumento nuorašas (kopija). Asmens pateiktas prašymas registruojamas deklaravimo įstaigoje. Asmeniui atvykus Pažyma išduodama tą pačią darbo dieną. Jeigu dėl techninių sąlygų Pažymos išduoti tą pačią darbo dieną negalima, ji turi būti išduota ne vėliau kaip per 3 darbo dienas. Jeigu prašymas išduoti Pažymą pateiktas paštu, ji parengiama ir išduodama ne vėliau kaip per 3 darbo dienas nuo prašymo gavimo dienos. Pažyma registruojama Pažymų apie asmens deklaruotą gyvenamąją vietą registre.  
. Patalpos savininkas (bendraturtis) ar jo įgaliotas asmuo turi teisę iš deklaravimo įstaigos gauti informaciją apie jam priklausančioje patalpoje gyvenamąją vietą deklaravusius asmenis. Informacija teikiama žodžiu, atvykus į deklaravimo įstaigą, arba raštu išduodant pažymą apie patalpos savininkui (bendraturčiui) priklausančioje patalpoje gyvenamąją vietą deklaravusius asmenis (Taisyklių 4 priedas, toliau – Pažyma apie deklaravusius asmenis).
. Jeigu patalpos savininkas (bendraturtis) ar jo įgaliotas asmuo dėl Pažymos apie deklaravusius asmenis atvyksta į deklaravimo įstaigą, jis turi pateikti asmens tapatybę patvirtinantį dokumentą, o įgaliotas asmuo – ir Taisyklių 43 punkte nustatyta tvarka patvirtintą patalpos savininko (bendraturčio) įgaliojimą. 
Jeigu patalpos savininkas (bendraturtis) prašymą gauti Pažymą apie deklaravusius asmenis deklaravimo įstaigai pateikia paštu, prie prašymo išduoti pažymą turi būti pateiktas asmens tapatybę patvirtinančio dokumento nuorašas (kopija). 
. Deklaravimo įstaigos darbuotojas, nagrinėdamas prašymą, Nekilnojamojo turto registre patikrina, ar asmuo yra patalpos savininkas (bendraturtis). 
Pažyma apie deklaravusius asmenis išduodama tą pačią darbo dieną, kai asmuo atvyksta į deklaravimo įstaigą. Jeigu dėl techninių sąlygų Pažymos apie deklaravusius asmenis išduoti tą pačią darbo dieną negalima, ji turi būti išduota ne vėliau kaip per 3 darbo dienas. Jeigu prašymas išduoti Pažymą apie deklaravusius asmenis pateiktas paštu, ji parengiama ir išduodama ne vėliau kaip per 3 darbo dienas nuo prašymo gavimo dienos. Pažyma apie deklaravusius asmenis registruojama Pažymų apie patalpoje ar pastate gyvenamąją vietą deklaravusius asmenis registre.
. Registrų centras Gyventojų registre įrašytus deklaravimo duomenis (tarp jų ir istorinius) teikia vadovaudamasis Reglamentu (ES) 2016/679, Gyventojų registro įstatymu, Lietuvos Respublikos valstybės informacinių išteklių valdymo įstatymu, Lietuvos Respublikos asmens duomenų teisinės apsaugos įstatymu, Gyventojų registro nuostatais ir Lietuvos Respublikos gyventojų registro duomenų teikimo taisyklėmis, patvirtintomis Lietuvos Respublikos teisingumo ministro 2015 m. lapkričio 27 d. įsakymu Nr. 1R-325 „Dėl Lietuvos Respublikos gyventojų registro duomenų teikimo taisyklių patvirtinimo“.
. Prašymas išduoti Pažymą ir prašymas išduoti Pažymą apie deklaravusius asmenis teikiamas Taisyklių 7.1 papunktyje nurodytai deklaravimo įstaigai ar Registrų centrui. Elektroniniu būdu minėti prašymai Taisyklių 7.1 papunktyje nurodytai deklaravimo įstaigai gali būti teikiami portale „E. valdžios vartai“, o Registrų centrui – Registrų centro savitarnoje. Pažyma ir Pažyma apie deklaravusius asmenis išduodama asmeniui atvykus į deklaravimo įstaigą ar Registrų centrą, taip pat kitais Registrų centro savitarnoje nurodytais būdais.  

. Taisyklių 7.1 ir 7.2 papunkčiuose nurodytose deklaravimo įstaigose deklaracijos saugomos bylose pagal deklaracijų pateikimo datą. Prie deklaracijų prisegami ir kiti pateikti dokumentai ar jų nuorašai (kopijos), patvirtinti Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, nustatyta tvarka, ar paštu su deklaracija pateiktos dokumentų kopijos. Tai gali būti sutikimai, įgaliojimai, nuomos ar kito teisėto disponavimo patalpa sutartys, bendraturčių turto naudojimo ar pasidalijimo sutartys ir kt. Elektroniniu būdu pateiktų deklaracijų duomenys saugomi tik MGVDIS skaitmeninėse laikmenose.
. Atvykimo deklaracijos ir Išvykimo deklaracijos dedamos į atskiras bylas.
. Bylos sudaromos ir tvarkomos vadovaujantis Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“.
. Deklaracijos, prašymai ištaisyti, pakeisti ar panaikinti deklaravimo duomenis, sprendimai dėl deklaravimo duomenų taisymo, keitimo ir naikinimo, taip pat patikrinimo dokumentai saugomi 5 metus, asmenų prašymai išduoti Pažymą, savininko (bendraturčio) ar jo įgalioto asmens prašymai išduoti Pažymą apie deklaravusius asmenis saugomi 3 metus.
. Taisyklėse nurodyti dokumentų registrai saugomi skaitmeninėse laikmenose MGVDIS.

. Lietuvos Respublikos piliečiai, užsienio valstybių piliečiai ir asmenys be pilietybės, kuriems Gyventojų registro įstatymo nustatyta tvarka suteiktas asmens kodas ir išduotas dokumentas, patvirtinantis ar suteikiantis teisę gyventi Lietuvos Respublikoje, gyvenamąją vietą Lietuvos Respublikoje ar išvykimą iš Lietuvos Respublikos gali deklaruoti elektroniniu būdu portale „E. valdžios vartai“ ar Registrų centro savitarnoje, patvirtinę savo tapatybę Taisyklių 8 punkte nurodytu būdu. 
. Deklaruodamas gyvenamąją vietą ar išvykimą elektroniniu būdu asmuo Registrų centro savitarnoje turi pasirinkti Gyventojų registro paslaugą „Keičiu gyvenamąją vietą“ arba portale „E. valdžios vartai“ pasirinkti paslaugą „Gyvenamosios vietos deklaravimas, deklaravimo duomenų taisymas, keitimas ar naikinimas“ ar paslaugą „Išvykimo iš Lietuvos Respublikos ilgesniam nei šešių mėnesių laikotarpiui deklaravimas“ ir į privalomus laukus įrašyti duomenis. Įrašyti duomenys patikrinami automatiniu būdu, sulyginant juos su Gyventojų registro, Nekilnojamojo turto registro ir Adresų registro duomenimis. 
. Gyvenamosios vietos deklaracija elektroniniu būdu gali būti teikiama, jei yra tenkinamos šios sąlygos:
. Lietuvos Respublikos pilietis turi galiojantį Lietuvos Respublikos asmens dokumentą (pasą ar asmens tapatybės kortelę), o užsienio valstybės pilietis ar asmuo be pilietybės turi galiojantį dokumentą, patvirtinantį ar suteikiantį teisę gyventi Lietuvos Respublikoje;
. jei deklaruojantis gyvenamąją vietą elektroniniu būdu asmuo nėra patalpos savininkas (bendraturtis), patalpos savininkas (bendraturtis) portale „E. valdžios vartai“ ar Registrų centro savitarnoje elektroniniu būdu patvirtino Sutikimą, išskyrus atvejus, kai deklaruojama nepilnamečio gyvenamoji vieta sutampa su vieno iš tėvų (įtėvių) deklaruota gyvenamąja vieta. Sutikimas turi būti pateiktas per 5 darbo dienas nuo deklaravimo duomenų pateikimo;
. gyvenamosios vietos adresas atitinka Adresų registro ir Nekilnojamojo turto registro duomenis (nurodytas savivaldybės pavadinimas, seniūnijos, išskyrus miesto teritorijoje sudarytas seniūnijas, pavadinimas, gyvenamosios vietovės pavadinimas, gatvės pavadinimas, pastato ar pastatų komplekso numeris gatvėje ar gyvenamojoje vietovėje, korpuso numeris (jeigu suteiktas), buto numeris). 
. Nepilnamečių (iki 18 metų) vardu elektroniniu būdu deklaracijas gali teikti vienas iš tėvų (įtėvių), jei jo deklaruota gyvenamoji vieta sutampa su deklaruojama vaiko gyvenamąja vieta ar deklaruojamas išvykimas į tą pačią užsienio valstybę. 
. Deklaravimo duomenys į Gyventojų registrą įrašomi automatiniu būdu iš karto, jeigu tenkinamos Taisyklių 101 punkte nurodytos sąlygos. Elektroniniu būdu pateiktos deklaracijos automatiškai registruojamos deklaravimo įstaigos registruose pagal deklaruotos gyvenamosios vietos adresą.

. Deklaravimo įstaiga sprendimus priima ir apie juos informuoja asmenis Viešojo administravimo įstatymo nustatyta tvarka ir terminais.
. Deklaravimo įstaigos sprendimai dėl deklaracijos ir (ar) deklaravimo duomenų ir (ar) dokumentų priėmimo, gyvenamosios vietos deklaravimo duomenų taisymo, keitimo ir panaikinimo, sprendimai atsisakyti asmeniui išduoti Pažymą ar išduoti patalpos savininkui (bendraturčiui) ar jo įgaliotam asmeniui Pažymą apie deklaravusius asmenis skundžiami Viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo ar Lietuvos Respublikos administracinių bylų teisenos įstatymo nustatyta tvarka. 
_____________________

Gyvenamosios vietos deklaravimo taisyklių
 priedas

(Gyvenamosios vietos deklaracijos, pildomos asmeniui pakeitus gyvenamąją vietą
Lietuvos Respublikoje ar atvykus gyventi į Lietuvos Respubliką, forma)

GYVENAMOSIOS VIETOS DEKLARACIJA, 	PILDOMA ASMENIUI PAKEITUS GYVENAMĄJĄ VIETĄ 	LIETUVOS RESPUBLIKOJE AR ATVYKUS GYVENTI 	Į LIETUVOS RESPUBLIKĄ		____________________________	(Deklaravimo įstaigos pavadinimas)	GAUTA 	___________ Nr. _________________	(Data)                                  (Reg. Nr.)


Asmuo, užpildęs deklaraciją, atsako už pateiktų duomenų teisingumą Lietuvos Respublikos įstatymų nustatyta tvarka.
(Lietuvos Respublikos gyvenamosios vietos deklaravimo įstatymo 12 str.)


1. Asmens kodas 		
											
2. Vardas (vardai) (Pildoma didžiosiomis raidėmis.)
																																							
3. Pavardė (Pildoma didžiosiomis raidėmis.)
																																							
4. Kontaktiniai 	duomenys:	Telefono Nr.													
	El. pašto adresas																									
	E. pristatymo dėžutės adresas*																									
5. Pilietybė (Pildoma didžiosiomis raidėmis.):
6. Pateiktas asmens dokumentas:    Pasas                    Asmens tapatybės kortelė                                     Kitas dokumentas** 
Pateikto dokumento numeris:	Dokumento išdavimo data:		Dokumentas galioja iki:
	2	0			-							2	0			-			-		
Dokumentą išdavusi įstaiga:
7. Deklaruojama gyvenamoji vieta (Pildoma didžiosiomis raidėmis.):	8. Ankstesnės deklaruotos gyvenamosios vietos adresas (Pildoma didžiosiomis raidėmis.):
Savivaldybė	Savivaldybė
Pašto kodas	Pašto kodas
Miestas	Miestas
Seniūnija	Seniūnija
Miestelis / kaimas / vs. 	Miestelis / kaimas / vs. 
Gatvė	Gatvė
Namo Nr.	Korpuso Nr.	Buto Nr.	Namo Nr.	Korpuso Nr.	Buto Nr.
9. Unikalus pastato (patalpos) numeris:					-					-					:					
10. Esu pastato (patalpos) savininkas (bendraturtis):                         Taip                              Ne  

11. Pageidauju gauti pažymą apie deklaruotą gyvenamąją vietą:      Taip                              Ne  	
12. Deklaracija pateikta:          asmeniškai           vieno iš tėvų (įtėvių)          globėjo (rūpintojo) ar neveiksnaus asmens atstovo  
Juridinio asmens kodas ir pavadinimas (Pildoma, kai globėjas (rūpintojas), neveiksnaus asmens atstovas yra socialinių paslaugų ar sveikatos priežiūros įstaiga.):	

Deklaracijos pateikimo data:	2	0			-			-			
Vardas	Pavardė	Parašas


13. Patalpos savininko (bendraturčio (-ių) sutikimas:
Sutinku (sutinkame), kad asmuo gyvens man (mums) nuosavybės teise (ar kitu teisėtu pagrindu) priklausančioje patalpoje ne ilgiau, negu iki nurodytos datos.
Deklaracija galioja iki:	2	0			-			-			
1.
Vardas, pavardė, asmens kodas, parašas / juridinio asmens pavadinimas, kodas, juridinio asmens atstovo vardas, pavardė, asmens kodas, parašas ir antspaudas  
2.
Vardas, pavardė, asmens kodas, parašas / juridinio asmens pavadinimas, kodas, juridinio asmens atstovo vardas, pavardė, asmens kodas, parašas ir antspaudas  
	


14. Duomenys sutikrinti, deklaracija priimta. (Pildo deklaravimo įstaigos darbuotojas.)	Darbuotojo vardas ir pavardė:	Parašas 
		
	Duomenų įrašymo į Gyventojų registrą data:	Parašas (Jei duomenys įrašyti 	vėliau, nei priimta deklaracija.) 	
	2	0			-			-			

Pastabos:
1. *Elektroninio pristatymo dėžutės adresas Nacionalinėje elektroninių siuntų pristatymo, naudojant pašto tinklą, informacinėje sistemoje.
2. **Dokumentas, patvirtinantis ar suteikiantis teisę laikinai ar nuolat gyventi Lietuvos Respublikoje. 
__________________


Gyvenamosios vietos deklaravimo taisyklių
 priedas



IŠVYKIMO IŠ LIETUVOS RESPUBLIKOS DEKLARACIJA, 	PILDOMA ASMENIUI IŠVYKSTANT 	ILGESNIAM NEI ŠEŠIŲ MĖNESIŲ LAIKOTARPIUI		____________________________	(Deklaravimo įstaigos pavadinimas)	GAUTA 	___________ Nr. ___________________	(Data)                                  (Reg. Nr.)

Asmuo, užpildęs deklaraciją, atsako už pateiktų duomenų teisingumą Lietuvos Respublikos įstatymų nustatyta tvarka.
(Lietuvos Respublikos gyvenamosios vietos deklaravimo įstatymo 12 str.)

1. Asmens kodas 		
											
2. Vardas (vardai) (Pildoma didžiosiomis raidėmis.)
																																							
3. Pavardė (Pildoma didžiosiomis raidėmis.)
																																							
4. Kontaktiniai 	duomenys:	Telefono Nr.													
	El. pašto adresas																									
	E. pristatymo dėžutės adresas*																									
5. Pilietybė (Pildoma didžiosiomis raidėmis.):
6. Pateiktas asmens dokumentas:                 Pasas                        Asmens tapatybės kortelė                            Kitas dokumentas**  
Pateikto dokumento numeris:	Dokumento išdavimo data:		Dokumentas galioja iki:
	2	0			-							2	0			-			-		
Dokumentą išdavusi įstaiga:
7. Numatoma gyvenamoji vieta užsienyje (valstybė) (Pildoma didžiosiomis raidėmis.):	8. Deklaruotos gyvenamosios vietos, iš kurios išvykstama, adresas (Pildoma didžiosiomis raidėmis.):
	
	
	
9. Išvykimo data:20--
10. Pastabos. Jei asmuo turi nepilnamečių vaikų, kurie lieka gyventi Lietuvoje, nurodoma, su kuo jie lieka gyventi:

(Vardas, pavardė, gimimo data, adresas, giminystės ryšys su vaikais)


11. Deklaracija pateikta:          asmeniškai           vieno iš tėvų (įtėvių)          globėjo (rūpintojo) ar neveiksnaus asmens atstovo  Juridinio asmens kodas ir pavadinimas (Pildoma, kai globėjas (rūpintojas), neveiksnaus asmens atstovas yra socialinių paslaugų ar sveikatos priežiūros įstaiga.):	Deklaracijos pateikimo data:20--VardasPavardėParašas

12. Duomenys sutikrinti, deklaracija priimta. (Pildo deklaravimo įstaigos darbuotojas.)			Darbuotojo vardas ir pavardė:	Parašas 
		
	Duomenų įrašymo į Gyventojų registrą data:	Parašas (Jei duomenys įrašyti 	vėliau, nei priimta deklaracija.) 	
	2	0			-			-			

Pastabos:
1. *Elektroninio pristatymo dėžutės adresas Nacionalinėje elektroninių siuntų pristatymo, naudojant pašto tinklą, informacinėje sistemoje.
2. **Dokumentas, patvirtinantis ar suteikiantis teisę laikinai ar nuolat gyventi Lietuvos Respublikoje.
______________

Gyvenamosios vietos deklaravimo taisyklių
 priedas



(Herbas)

_________________________________________________
(Dokumento sudarytojo pavadinimas)
_________________________________________________
(Dokumento sudarytojo duomenys)

______________________
(Adresato vardas, pavardė)

PAŽYMA 
APIE ASMENS DEKLARUOTĄ GYVENAMĄJĄ VIETĄ

__________ Nr. ___________
(Data)			

______________________________________________,  ___________________________,
(Vardas (-ai) ir pavardė)	(Asmens kodas)

gim.	, __________________, deklaravo savo gyvenamąją vietą adresu:
(Gimimo data)	(Deklaravimo data)
	         __________________________________
(Savivaldybė)	(Miestas)
	         __________________________________
(Seniūnija ir miestelis / kaimas / vs.)	(Gatvė)
_________________________       ______________________      	
(Namo Nr.)	(Korpuso Nr.)	(Buto Nr.)

Šiuo adresu deklaruota nepilnamečių vaikų gyvenamoji vieta:

	    ________________    _______________     _______________;
(Vardas (-ai) ir pavardė)	(Asmens kodas)	(Gimimo data)	(Deklaravimo data)
	    ________________    _______________     _______________;
(Vardas (-ai) ir pavardė)	(Asmens kodas)	(Gimimo data)	(Deklaravimo data)
	    ________________    _______________     _______________;
(Vardas (-ai) ir pavardė)	(Asmens kodas)	(Gimimo data)	(Deklaravimo data)
	    ________________    _______________     _______________.
(Vardas (-ai) ir pavardė)	(Asmens kodas)	(Gimimo data)	(Deklaravimo data)



______________________	___________	_______________________
(Pareigų pavadinimas)	(Parašas)	(Vardas ir pavardė)

(A. V.)
_____________________


Gyvenamosios vietos deklaravimo taisyklių
 priedas



(Herbas)
_________________________________________________
(Dokumento sudarytojo pavadinimas)
__________________________________________________
(Dokumento sudarytojo duomenys)


______________________
(Adresato vardas, pavardė)

PAŽYMA
APIE PATALPOJE AR PASTATE GYVENAMĄJĄ VIETĄ DEKLARAVUSIUS ASMENIS 

__________ Nr. ___________
(Data)			

Informuojame, kad Jums priklausančioje gyvenamojoje patalpoje (pastate), esančioje (-iame)

	         __________________________________
(Savivaldybė)                                                                             (Miestas)
	         __________________________________
(Seniūnija ir miestelis / kaimas / vs.)                                                 (Gatvė)
_________________________       ______________________      	
(Namo Nr.)	(Korpuso Nr.)	(Buto Nr.)

savo gyvenamąją vietą deklaravo: 

____________________________________           _______________          ______________;
(Vardas (-ai) ir pavardė)		(Gimimo data)	(Deklaravimo data)
____________________________________           _______________          ______________;
(Vardas (-ai) ir pavardė)		(Gimimo data)	(Deklaravimo data)
____________________________________           _______________          ______________;
(Vardas (-ai) ir pavardė)		(Gimimo data)	(Deklaravimo data)
____________________________________           _______________          ______________.
(Vardas (-ai) ir pavardė)		(Gimimo data)	(Deklaravimo data)



______________________	___________	_______________________
(Pareigų pavadinimas)	(Parašas)	(Vardas ir pavardė)

(A. V.)
_____________________
5 priedas. Neteko galios nuo 2024-06-01
Priedo naikinimas:
Nr. VE-168 (1.3 E),
2024-03-26,
paskelbta TAR 2024-03-26, i. k. 2024-05361        

6 priedas. Neteko galios nuo 2024-06-01
Priedo naikinimas:
Nr. VE-168 (1.3 E),
2024-03-26,
paskelbta TAR 2024-03-26, i. k. 2024-05361        

7 priedas. Neteko galios nuo 2024-06-01
Priedo naikinimas:
Nr. VE-168 (1.3 E),
2024-03-26,
paskelbta TAR 2024-03-26, i. k. 2024-05361        



Pakeitimai:

1.

                    VĮ Registrų centras, Įsakymas
                
Nr. V-125 (101.2E),
2019-02-27,
paskelbta TAR 2019-02-27, i. k. 2019-03245                
Dėl Valstybės įmonės Registrų centro direktoriaus 2018 m. sausio 15 d. įsakymo Nr. v-24 „Dėl Gyvenamosios vietos deklaravimo taisyklių patvirtinimo“ pakeitimo

2.

                    VĮ Registrų centras, Įsakymas
                
Nr. VE-56 (1.3 E),
2019-03-25,
paskelbta TAR 2019-03-25, i. k. 2019-04556                
Dėl valstybės įmonės Registrų centro direktoriaus 2018 m. sausio 15 d. įsakymo Nr. V-24 „Dėl Gyvenamosios vietos deklaravimo taisyklių patvirtinimo“ pakeitimo

3.

                    VĮ Registrų centras, Įsakymas
                
Nr. VE-241 (1.3 E),
2020-04-03,
paskelbta TAR 2020-04-03, i. k. 2020-07074                
Dėl valstybės įmonės Registrų centro direktoriaus 2018 m. sausio 15 d. įsakymo Nr. v-24 „Dėl Gyvenamosios vietos deklaravimo taisyklių patvirtinimo“ pakeitimo

4.

                    Valstybės įmonė Registrų centras, Įsakymas
                
Nr. VE-168 (1.3 E),
2024-03-26,
paskelbta TAR 2024-03-26, i. k. 2024-05361                
Dėl valstybės įmonės Registrų centro direktoriaus 2018 m. sausio 15 d. įsakymo Nr. v-24 „Dėl Gyvenamosios vietos deklaravimo taisyklių patvirtinimo“ pakeitimo

